הוועדה לקידום מעמד האישה ולשוויון מגדרי, כנסת 23, פרוטוקול מספר 42, 2020-10-21 09:00

עודד פורר: אני מתכבד לפתוח את ישיבת הוועדה לקידום מעמד האישה ולשוויון מגדרי.

עודד פורר: היום ה-21 באוקטובר 2020, ג' בחשוון תשפ"א.

עודד פורר: אני ביקשתי לקיים דיון חירום על אפליית נשים בפתיחת הליגות, בנוסף יש לנו דיון מעקב על נושא תקצוב נשים בספורט.

עודד פורר: שני הדיונים האלה הם דיוני מעקב, בשני הדברים האלה כבר דנו קודם, אז צריך להיות מאוד מאוד מאוד ממוקדים.

עודד פורר: אני ראיתי גם את הפרסומים הבוקר לגבי פתיחת הליגות ולצערי נראה לי שלא כצעקתה, נראה לי שיצרו קריטריונים שהם טובים לכותרות, אבל לא באמת פותרים את העניין.

עודד פורר: אני רוצה לתת רשות דיבור לוורד פליטמן.

עודד פורר: משרד הספורט נמצאים איתנו?

עודד פורר: מי איתנו ממשרד הספורט?

עודד פורר: נורית שרביט?

עודד פורר: עפרה שרון?

עודד פורר: אי אפשר לקיים את הדיון הזה בלי משרד הספורט.

עודד פורר: את רוצה לפתוח בינתיים, תמר?

תמר זנדברג: כן.

עודד פורר: אני רוצה את נורית שרביט אחר כך שתתייחס לדברים, כולל מה שאני אמרתי לגבי הקריטריונים.

תמר זנדברג: אם אפשר באמת ספציפית בנושא של הליגות, ואני חושבת שזה מצוין שזה דיון ממוקד ודיון מעקב בנושא הזה.

תמר זנדברג: המשק כאילו חוזר לאט לאט, עוד לפני החזרה משרד הבריאות בשיתוף משרד הספורט שמו קריטריון של הליגות המקצועניות מסיבות אפידמיולוגיות במטרה לוודא שבאמת במסגרת הפחתת המפגשים השחקנים והמאמנים בליגות המקצועניות באים רק לשם, מתאמנים וחוזרים, כאילו מקום מקביל למקום עבודה או משהו מן הסוג הזה, הכול טוב יפה, העניין הוא שבכל ספורט, גם בספורט הגברים וגם בספורט הנשים, יש יותר מליגה מקצוענית אחת.

תמר זנדברג: הליגה הבכירה, אנחנו כולנו רואים, הכוכבים, הם מסוקרים, רואים את זה בשידורים בטלוויזיה, אבל גם הליגה השנייה והרבה פעמים בענפי ספורט מסוימים גם הליגה השלישית היא ליגה שפועלת, שהשחקנים והשחקניות משתכרים בה ועובדים ומתאמנים בצורה מקצועית ומקצוענית וכו'.

תמר זנדברג: דא עקא שנכון לכרגע הליגה השנייה והשלישית של הגברים עובדת ומתאמנת והליגה השנייה של הנשים מושבתת.

תמר זנדברג: מדובר מראש בליגות שמופלות לרעה.

תמר זנדברג: נכון, השחקניות שם משתכרות פחות, הן מופלות לרעה בתקציבים, גם בשגרה וגם בחיי היום יום, אבל כאן זה נראה שהוסיפו חטא על פשע וכנראה מישהו או שלא מכיר את הליגות, או ששבוי באיזה קונספציה לגבי כמה מקצועניות הליגות השנייה והשלישית של הגברים ושל הנשים עוסקות פה באיזה תחביב, באיזה חוג אחרי הצהריים.

תמר זנדברג: הליגות הנמוכות, מידת המקצועניות שלהן היא זהה בגברים ובנשים ולכן ההבדל היחיד שנשאר בין הגברים והנשים זה הבדל מגדרי.

תמר זנדברג: אז משרד התרבות והספורט כבר גוררים אותנו שבוע ויותר מסיבות של טעות סופר ודברים מן הסוג הזה.

תמר זנדברג: ברור לנו עכשיו מה הקריטריון, הקריטריון הוא המקצוענות.

תמר זנדברג: מסיבות של הדבקה, מסיבות אפידמיולוגיות, זה בסדר, אבל על פי הקריטריון הזה אין הבדל בין הליגות השניות של הגברים ושל הנשים, ההבדל היחיד שנשאר הוא אך ורק הבדל מגדרי ובואו נתקן אותו היום.

עודד פורר: חד משמעית.

עודד פורר: אני גם אני אגיד יותר מזה, בקריטריונים החדשים שפרסם משרד הספורט, ולזה אני אבקש שיתייחסו, אני לא יודע, הגברת ממשרד הספורט נמצאת?

עודד פורר: או נורית שרביט או עפרה שרון, אני דווקא חושב שיש פה עניין משפטי, מעניין אותי לשמוע מהיועצת המשפטית איך היא מסבירה את הקריטריונים האלה.

מרב מיכאלי: אדוני, ברשותך, בינתיים, רק להוסיף.

מרב מיכאלי: אני חותמת גם על מה שאמרה חברתי תמר זנדברג וגם על מה שאתה אמרת ואני רוצה להגיד שיש - - -

עודד פורר: תשאלי אותם אם הם רוצים לקיים את הדיון הזה בשעה שש בערב היום אולי, אחרי המליאה.

מרב מיכאלי: אולי, אתה יודע, תמיד השאלה מה עשיתְּ אתמול בלילה.

עודד פורר: מרב, את צריכה לבוא יותר לישיבות הוועדה, זו המסקנה שלי.

מרב מיכאלי: אני רוצה להגיד שהקריטריונים, ראינו שהייתה עכשיו הודעה של משרד הבריאות שהם משחררים, הם הבינו פתאום שצריך לעשות שוויון מגדרי כי אחרי שגם היה מכתב של חברת הכנסת זנדברג וגם מכתב שלי, חברת הכנסת זנדברג פנתה לשר הספורט, אני פניתי לשר הבריאות, כל אחת מאיתנו, אז הבינו שאי אפשר להגיד שהבנים יחזרו לשחק והבנות לא יחזרו לשחק, הגברים כן והנשים לא.

מרב מיכאלי: אבל חלק מהקריטריונים פשוט ימנעו את זה כי, אדוני, הם קבעו מספר שחקנים לקבוצה שבגלל האפליה המתמשכת של ליגות הנשים ושל ספורט הנשים לא בטוח שכל הקבוצות תוכלנה לעמוד בזה.

מרב מיכאלי: זה ממש למשוך את השטיח מתחת להנחיות המאוחרות שאמורות לאפשר אבל בעצם לא תאפשרנה.

מרב מיכאלי: מה שאתה אמרת בפתח הדברים, שזה נראה כאילו לצאת ידי חובה, זה אפילו לא זה.

עודד פורר: לא, יש פה דבר מאוד פשוט, בקריטריונים שפרסם משרד הספורט הוא קבע שבענפים שפועלות עד ארבע ליגות זה יהיה הליגה הראשונה וחמש ליגות או יותר זה יהיה בשלוש הליגות הראשונות.

עודד פורר: מעניין שבמקרה בכדורגל נשים ובכדורסל נשים, במקרה, יש רק בדיוק ארבע ליגות.

עודד פורר: לא שלוש, לא שתיים, יש בדיוק ארבע ליגות.

עודד פורר: זאת אומרת זה במקום לכתוב שבליגת הנשים ובענפים של הנשים בכדורגל ובכדורסל תחזור רק הליגה הראשונה ובגברים יחזרו שלוש הליגות, אמרו בואו נראה איך אנחנו חותכים את הקריטריונים.

עודד פורר: הרי כולנו אנשים מבוגרים ומכירים את כל הניואנסים האלה.

מרב מיכאלי: אז אני אומרת לך שיש גם את הקריטריון של מספר השחקניות ושחקנים שעלול גם לתקוע את האירוע הזה ובאופן כללי - - -

עודד פורר: ועוד לא דיברנו באמת על הכדורשת שזה בכלל שערורייה בפני עצמה.

עודד פורר: נורית שרביט, בבקשה.

נורית שרביט: כן.

עודד פורר: שלום.

עודד פורר: תתייחסי נקודתית לסיפור של מדוע נבחר דווקא המספר של ארבע ליגות, שמי שיש לו ארבע ליגות זה יהיה ליגה ראשונה, מי שיש לו חמש ליגות זה כבר יהיה שלוש ליגות.

עודד פורר: את הרציונל מאחורי הקריטריון.

עפרה שרון: סליחה שנייה, אני רוצה לענות לסוגיה הזאת.

עפרה שרון: זאת עורכת דין עפרה שרון ממשרד התרבות והספורט.

עפרה שרון: אני רוצה להגיד משהו, לא נכחנו אמנם בפתיח של הישיבה, לצערנו, מתנאים טכניים, היה לנו קושי להתחבר, אז אני לא יודעת מה נאמר לפני ואם אני חוזרת אז אני מתנצלת מראש.

עפרה שרון: מה שאני רוצה להגיד זה שבעצם הכללים שנקבעו, הנוסח שנקבע הוא נוסח מאוד רחב.

עפרה שרון: אני רוצה להגיד מה הייתה התכלית וההשתלשלות עד שקבעו את התקנות האלה.

עודד פורר: לא, לא, לא צריך.

עודד פורר: אני מבין מה את רוצה להגיד, אני יודע מה אני רוצה לקבל מכם ולשמוע.

עודד פורר: הדיון הזה הוא דיון מעקב, כבר ניהלנו על הנושא הזה דיון אחד, זה דיון שני שהוא דיון מעקב.

עודד פורר: יש פה בעיה בקריטריונים, המטרה של הדיון הזה היא לפתור את הבעיה בקריטריונים.

עודד פורר: אני רוצה להבין, יש כאן קריטריון שלטענת הוועדה, חברות הוועדה ולטענתי, הקריטריון הזה הוא קריטריון מפלה.

עודד פורר: מדוע קבעתם שרק ענפים שיש ארבע ליגות זה יהיה הליגה הראשונה, ואם יש חמש ליגות זה שלוש הליגות הראשונות.

עודד פורר: בואו תסבירו לי את הרציונל מאחורי הקביעה הזאת, כשבמקרה בכדורגל נשים ובכדורסל נשים יש ארבע ליגות.

עפרה שרון: אוקיי, בכדורגל נשים יש שלוש ליגות, אבל - - -

מרב מיכאלי: אז על אחת כמה וכמה.

עפרה שרון: הרציונל שמדבר על הנושא של כמות הליגות הוא בא לידי ביטוי עוד – הוא לא משהו שנולד מהיום בעקבות הקורונה.

עפרה שרון: מספר הליגות והעומק שלהם מעיד בעצם על הרמה המקצועית, ככל שאתה יותר עובר ליגות ואתה צריך להעפיל ביותר ויותר שלבים אז הרמה המקצועית בעצם עולה.

עפרה שרון: אז כשאתה מסתכל על מישהו שצריך לעבור גם את ליגה ג' ואז את ליגה ב' וגם את ליגה א' ואז להגיע ללאומית ואז להגיע לעל, אז רמת המומחיות והמקצועיות מליגה לליגה הולכת ומשתפרת.

עפרה שרון: כשיש לעבור רק משוכה אחת או שתיים אז הרמה בעצם היא פחות משתפרת.

עפרה שרון: השאיפה היא כמובן להגדיל כמה שיותר ליגות, ולכן יש הבחנה בין חמש ליגות לארבע ליגות.

עפרה שרון: זה נכון גם - - -

אורלי פרומן: אבל איך זה קשור לנגיף?

עודד פורר: מה הקשר לנושא הבריאותי פה בעניין?

אורלי פרומן: כן, איך זה מתקשר, עפרה, לנושא הבריאותי?

אורלי פרומן: מרגע שפתחתם אפשר לפתוח את הכול.

עפרה שרון: אני רוצה להבהיר משהו לגבי הנוסח.

עפרה שרון: הנוסח של התקנות הוא נוסח מאוד רחב באופן כזה שעל פניו הוא מדבר על ענף, הוא לא מדבר שבענף אם סופרים בנפרד עכשיו, או אם מתייחסים בנפרד בליגות בגברים או נשים, הוא מתייחס לענף כענף ולכן ענף שיש בו ארבע ליגות זה נועד בעצם, אני אגיד את האמת, הנוסח שזה נכתב הוא קצת מחמיץ את המטרה שהייתה לצמצם את הסוגיה של כמות הליגות, כי זה מה שהתחלתי להגיד בהתחלה, שהיו מקרים של כל מיני גופים פרטיים שניצלו את זה לרעה, היו כתבות על זה, הגיעו הרבה פניות למשרד הבריאות בעניין של למשל מכוני כושר ש - - -

עודד פורר: ליגות, ליגות.

עודד פורר: מכוני כושר זה לא ליגות.

עודד פורר: ליגות, תסבירו את הקריטריון של הליגות.

עפרה שרון: אני תיכף אסביר למה, אם יורשה לי ממש בקצרה, אני לא ארחיב ואני לא אעמיס על אף אחד, אבל היו מקרים של כאלה שפשוט רשמו ספורטאים כליגה חובבנית של באדי בילדינג או היאבקות או דברים כאלה ואז אפשרו להם להמשיך לעסוק בפעילות מה שנקרא של מכוני כושר.

עפרה שרון: היה ניצול לרעה ואז ניסו לצמצם את הסוגיה הזו, מה אמרו?

עפרה שרון: בואו נחדד קצת יותר על מה מדובר.

עודד פורר: אז חידדתם שזה יהיה בענפי הכדור ולא בחדר הכושר, אז עכשיו בואו תסבירו לי את עניין הליגות, לא שאלתי על ענפי הכדור, שאלתי על מספר הליגות.

עפרה שרון: בענפי הכדור צריך להתייחס – אגב, גם פה יש לנו מחלוקת, כי אנחנו חושבים שצריך להרחיב את זה גם לנוער, כי נוער שהוא נמצא בשלב שהוא בונה את עצמו ואם הוא מפסיק להתאמן זה דבר שהוא מאוד בעייתי.

עודד פורר: חד משמעית.

עפרה שרון: נכון לרגע זה בהסכמות עם משרד הבריאות נקבע על ליגות בוגרים ועל ליגות הבוגרים בענפי הכדור, ואז אם תסתכל על הנוסח, הנוסח מדבר על ענף כענף, כלומר במקרה שיש יותר ליגות נגיד של גברים גם ליגות הנשים נהנות, ובמקרה שיש יותר ליגות נשים אז גם ליגות הגברים נהנות.

עודד פורר: אז בואי תספרי לי באיזה מקרים יש יותר ליגות נשים.

עפרה שרון: אני לא יודעת להגיד לך - - -

עודד פורר: אני מניח שאת יודעת.

מרב מיכאלי: לא, אם אני מבינה נכון, אני רוצה להבין אם הבנתי ממך נכון, את אומרת שברגע שכתוב שבענף יש יותר ליגות, זאת אומרת הנשים נכללות.

מרב מיכאלי: זאת אומרת הענף הוא כדורגל, לא משנה נשים או גברים.

מרב מיכאלי: זאת אומרת ליגות הנשים רשאיות לעבוד בגלל שאצל הגברים יש יותר ליגות.

עפרה שרון: נכון.

מרב מיכאלי: זה מה שאת אומרת לנו בעצם?

עפרה שרון: המטרה הייתה להסתכל על הענף כענף.

עפרה שרון: כן, לא הייתה פה שום אפליה בנוסח, אין אפליה.

מרב מיכאלי: אוקיי, אז הם לא מפרידים את הענפים בין כדורגל נשים לכדורגל גברים.

עפרה שרון: אני חייבת לומר שההבחנה שעשינו, לא גברים ונשים לעניין הקורונה, ההבחנה שאנחנו עשינו זה שצריך להגיד שבאמת מדובר בספורטאי, שזה מקור פרנסתו, זו הקריירה שלו, מזה הוא מתקדם ומזה הוא מרוויח.

עפרה שרון: לא משנה לי באיזה ליגה, כל עוד הוא נמצא בליגות הבכירות.

עודד פורר: אז יש לי שאלה, בואו נעשה את זה פשוט.

עודד פורר: לא צריך פלפולים, שאלה מאוד פשוטה, אפשר לסיים את הסעיף הזה במילה אחת, מבחינת

עודד פורר: כם סעיף 3.3 א' ו-ב' אומר את הדבר הפשוט, אם בכדורגל גברים יש יותר מחמש ליגות או בכדורסל גברים יש יותר מחמש ליגות אז גם בגברים וגם בנשים יכולים להתאמן שלוש הליגות הראשונות.

עפרה שרון: אנחנו בהחלט אומרים שהפרשנות הזאת היא פרשנות נכונה.

עודד פורר: אוקיי, תודה רבה, ובא לציון גואל.

עודד פורר: עכשיו אני מבין שהפרשנות הזאת כפי שהיא מתפרשת כאן אתם גם תפרשו אותה במענק לשחקן הישראלי.

עפרה שרון: מה?

עודד פורר: יש סעיף דומה במענק לשחקן הישראלי שמדבר על ענף, זאת אומרת גם כאן אתם תלכו לפרשנות המרחיבה, שאומרת שאם ליגת הגברים עונה על העניין אז גם ליגת הנשים נכנסת, כי אין הבדל בשפה בין גברים לנשים.

מרב מיכאלי: רק ברשותך, אדוני, זה לא פרשנות מרחיבה, זאת פרשנות - - -

עודד פורר: הפרשנות הנוהגת, הנכונה.

מרב מיכאלי: כן, אם הפרשנות היא לענף וענף בלי הבחנה מגדרית אז ענף.

עודד פורר: אני מקבל.

מרב מיכאלי: מה תשובתכם לעניין הזה?

עפרה שרון: בהיבט הזה של השחקן הישראלי אני רוצה לומר כמה דברים.

עפרה שרון: אחת, המשרד אמר שהוא יוצא עם המבחן של השחקן הישראלי, רק שהוא מתכוון לפרסם אותו פעם נוספת, לערוך בו שינויים, להכניס בו גם עוד ענפים, לעשות כל מיני תיקונים ובהיבט הזה גם הסוגיה הזאת תיבחן.

עפרה שרון: אני לא יודעת להגיד כרגע איך יוחלט בהיבט הזה כי צריך לעשות הבחנות בין כשאתה נותן תמיכה לפעילות מסוימת לבין כשאתה נותן תקנות שהמטרה שלהן היא בעצם לצמצם פגיעה או לאפשר פעילות למי שנמצא במצב של שעת חירום.

עפרה שרון: אני לא חושבת שאפשר להקיש שכל דבר שאתה עושה בשעת חירום אוטומטית אתה לוקח אותו לתוך העולם המקצועי ה - - -

מרב מיכאלי: כן, אבל אנחנו כרגע שואלות על שעת החירום.

עודד פורר: יש פה שתי שאלות.

עודד פורר: א', אנחנו מדברים על שעת חירום.

עודד פורר: גם בנושא התקציבי וגם בנושא של פתיחת הליגות אנחנו מדברים על שעת חירום.

עודד פורר: ב', פרשנות משפטית לגבי מונח מסוים לא משתנה, אני לא יכול עכשיו להגיד שהפרשנות – אני גם לא ראיתי שכתוב פה שהפרשנות תהיה כזו אך ורק בתקופת הקורונה.

עודד פורר: אני מקבל את זה ואני חושב שהפרשנות הנכונה היא כפי שאתם אמרתם, אם בענף יש, בין אם בגברים ובין אם בנשים, ואז אגב זה גם משקף את השוויון, כי זה אומר זה הענף, בענף הזה שלוש הליגות הגבוהות מתאמנות ובענף הזה גם, אותו דבר, שלוש הליגות הבכירות יקבלו לפי זה את המענקים.

עפרה שרון: קודם כל צריך לעשות הבחנה, התקנות שיש פה כרגע הן תקנות שהן בסמכות של משרד הבריאות וזה צריך לעבור את קבינט הקורונה וזה לא מה שמשרד התרבות והספורט אומר וחושב אוטומטית מתקבל.

עפרה שרון: יש לנו הרבה אי הסכמות ואנחנו מגיעים להבנות עם מה שניתן להגיע להבנות.

עפרה שרון: אז קודם כל צריך להגיד שיש פרשנות, כמו שאמרתי, זאת לא הייתה המטרה וצריך להבהיר, כי יש גם הערת הבהרה, אנחנו אמרנו את זה, הכוונה הייתה לאפשר לספורטאים שנמצאים בליגה הבכירה, או בליגות הבכירות כרגע, ואנחנו פחות נסתכל כרגע על אם זה ארבע או חמש - - -

עודד פורר: ספורטאים או ספורטאיות.

עפרה שרון: רגע, אני רוצה להסביר למה, כי המנגנון דיבר על זה שמדובר בספורטאים שזה עיקר הקריירה, זו הקריירה שלהם, זו הפרנסה שלהם, זו העבודה שלהם יום יום, וזה להבדיל מספורטאים שעושים את זה מה שנקרא בנוסף על דבר אחר.

עפרה שרון: לכן מבחינתנו - - -

עודד פורר: תראי, את לא יכולה ביד ימין לעשות תקצוב מפלה לענף מסוים וביד שמאל להגיד, תשמעו, עכשיו הענף מתוקצב מאוד מאוד נמוך לכן אנחנו ניתן את ההקלות רק למי שמתוקצב גבוה.

עודד פורר: אי אפשר לאחוז את המקבל הזה משני קצותיו.

עודד פורר: אני מקבל את הפרשנות המשפטית, אגב שאני חושב שגם בית המשפט העליון במידה שמישהו יפנה אליו יחשוב כמוני בהיבט הזה, אי אפשר להפלות בין גברים ונשים, נקודה.

עפרה שרון: אבל אתה מדבר על תקצוב ואני רגע רוצה לדבר על התקנות כי אתה מקיש מהתקנות לתקצוב ואני רוצה לחדד.

עפרה שרון: מה שאנחנו ביקשנו זה להתייחס לנושא של התקנות, להתייחס לספורטאים, וזו גם הסוגיה, לא כתבו רק ענפי הכדור ובואו נתייחס רק אליהם, אלא היו בעצם קריטריונים שקבעו איזה ספורטאים אנחנו רוצים להכניס ולאפשר להם, למרות שיש עכשיו שעת חירום בסוגיה שצריך להתמודד עם משבר הקורונה, לתת להם מענה שלא בהכרח נכון לכל שאר האוכלוסייה, אבל כן נכון להם.

עפרה שרון: ואז אנחנו אמרנו איפה מדובר?

עפרה שרון: בעצם מדובר בספורטאים שהם ספורטאי הייצוג, ספורטאי הסגל שמייצגים את מדינת ישראל, שזה במשחקים האולימפיים, במשחקי העולם.

עודד פורר: את מסבירה את מה שאין עליו שאלות.

עפרה שרון: הסוגיה השנייה זה אלה שמשתתפים במפעלים אירופאיים, כי מה לעשות?

עפרה שרון: המפעלים האירופאיים לא נמצאים בסגר והם ממשיכים לתפקד ואי אפשר להפסיק פה ולהגיד להם לא להתאמן ואז תלכו לשם ואיכשהו תנצחו ותייצגו אותנו נאמנה, לכן גם הם נכנסים, ובשלב שלישי גם הספורטאים, וזה רק האימונים, לא תחרויות, האימונים כשמדובר על אנשי הכדור בליגות הבכירות.

עפרה שרון: למה?

עפרה שרון: כי אתה לא יכול להפסיק את שגרת האימונים שלך ובסוף ברגע שירימו את השלטר ויגידו הנה עכשיו חוזרים למגרשים שהם מיד יוכלו לעבוד.

עפרה שרון: עכשיו, גם בהיבט הזה אמרנו לא כל אימון אנחנו רוצים לאפשר כי אחרת, בדיוק מה שאמרתי קודם, יש הרבה אנשים, המוח היהודי יודע לפרוץ את זה עד לרמות הזויות שרחוק מהם הייתה כוונת המשורר ולכן הייתה הבהרה שמדובר באותם ספורטאים שמקור פרנסתם והקריירה שלהם ועיקר פעילותם היא זו ולהם אנחנו נאפשר כי אחרת יהיה להם קשה לחזור ברגע ש - - -

עודד פורר: זאת אומרת רק ספורטאים גברים.

עפרה שרון: הנושא של כמות הליגות - - -

עודד פורר: את יודעת, אני חייב לומר לך משהו.

עודד פורר: אתמול היה דיון מאוד סוער בוועדת החוקה על אלימות כלכלית ויש פה תחושה שמשרד הספורט נוהג באלימות כלכלית כלפי הספורטאיות, לא פחות ולא יותר.

עודד פורר: אתן לא יכולות מצד אחד לפגוע בתקציב ספורט הנשים גם בתקופה כל כך ארוכה, שהוא גם צריך תקצוב יתר ולא תקצוב חסר, אז גם פוגעים בו בתקצוב, בתקנות, בצד אחד, ובצד השני אומרים לו: בגלל שאתה לא מקצועי.

עודד פורר: איך הוא יהיה מקצועי אם לא תומכים בו כפי שתומכים בענפים האחרים?

עודד פורר: מייצרים הרי קריטריונים שנתמוך רק לפי מי שיש לו סדרנים במגרשים, רק לפי – מייצרים את הקריטריונים שמתאימים למגזר מסוים ומרחיקים לחלוטין למעלה מ-10,000 נשים למשל בספורט כדורשת, שגם הן לא נכנסות לתוך הקריטריונים האלה, אם אני מסתכל פה על ענפי הכדור.

עודד פורר: הרי בסוף המטרה היא לחזור לפעילות ויכול להיות שמישהו כן, הוא צריך גם לעבוד בחצי משרה או במשרה נוספת כדי לעשות את זה.

עודד פורר: את יודעת שיש מורים שעובדים בשתי משרות כי המשכורת לא מספיקה להם?

עודד פורר: אז מה, אז יגידו להם עכשיו: אתם לא תחזרו ללמד כי זה לא עיקר הפרנסה שלכם?

עפרה שרון: אני רוצה לשאול אותך, אתה מבין שכשמישהו עושה משהו ועוד משהו זה לא כמו מישהו שזה עיקר פעולתו, זו הקריירה?

עפרה שרון: אם תגיד עכשיו שספורטאי הישג נמצא בסגל ותוך כדי שהוא מתאמן לאולימפיאדה או למשחקים האולימפיים הוא יעשה פעילות אחרת כנראה שאנחנו לא נגיע ולא נעפיל.

עפרה שרון: המטרה שלנו היא לפנות - - -

עודד פורר: בדבר אחד אני בטוח, שאם נמשיך לנהוג כפי שמשרד הספורט נוהג כלפי ספורט נשים לא יהיה ספורט נשים במדינת ישראל.

עודד פורר: זה הסיפור.

עפרה שרון: אני דווקא רוצה להודות לך על השאלה הזאת ולנצל אותה לכיוון ההפוך ולהראות דווקא למה אני חושבת שיש שיח והשיח הזה נמצא במקום לא כל כך נכון.

עפרה שרון: לדעתי אולי באמת יש בעיה פה, או בדיבור או באיך שהדברים מוצגים.

עפרה שרון: אנחנו הכנו מצגת קצרה, אנחנו ביקשנו לקיים דיון נוסף שבו אנחנו נציג את כל מה - - -

עודד פורר: בסדר, שלחתם את המצגת היום עשר דקות לפני הדיון.

עודד פורר: אני מניח שכבר הופעת מתי שהוא בוועדות הכנסת, כשרוצים להציג מצגת בוועדה בכנסת צריך לשלוח אותה לפחות יום לפני כדי שנבין מה הולכים להציג.

עפרה שרון: אבל אנחנו באנו - - -

עודד פורר: הזימון לדיון הזה יצא לפני יומיים, אם הייתם רוצים להציג מצגת הייתם יכולים לבקש את זה.

עודד פורר: אני אשמח בדיון הבא לאפשר לכם להציג את המצגת.

עפרה שרון: משרד התרבות והספורט קיבל את הזימון אתמול, הוא לא יכול היה, גם אם הוא רצה – אגב, אם הוא היה מקבל אותה שלושה ימים קודם הוא היה עובד ימים כלילות והיה מוציא את המצגת ובא ובצורה מסודרת - - -

עודד פורר: הזימון התקבל ביום שני אחר הצהריים.

עפרה שרון: תאמין לי, אני חושבת שזה רק היה מסייע לנו להציג משהו ובעצם לקעקע איזה שהיא אמירה שאין לה, לדעתי, מקום - - -

עודד פורר: הדיון הוא לא דיון של מצגות והוא לא דיון שביקשתי עכשיו ממשרד הספורט להציג את כל החזון של משרד הספורט.

עודד פורר: ביקשתי דבר אחד מאוד פשוט, ביקשתי שתי הבהרות בדיון הזה, אני מציע שתשמעי טוב טוב את השאלות שלי.

עודד פורר: הבהרה אחת קיבלתי, עם הסתייגות, שאת אומרת אנחנו סבורים, משרד הספורט סבור שהפרשנות המשפטית הנכונה לקריטריונים שמכניסים לפעילות בענפי הכדור היא הפרשנות המרחיבה, לא המרחיבה, תיקנה אותי חברת הכנסת מיכאלי, היא הפרשנות שאומרת שאם יש חמש ליגות גברים גם הנשים נהנות מהעניין הזה.

עודד פורר: שאלתי אתכם אם אותה הפרשנות – זה מה שאת אמרת, נכון או לא?

עפרה שרון: אמרתי שהפרשנות - - - את הדעת, מההיבט של התקנות אפשר להחיל אותה ושהיא נכונה להיבט של - - -

עודד פורר: בסדר, אתם מפרשים - - -

אורלי פרומן: עפרה, אפשר או שזה מה שיקרה בפועל?

אורלי פרומן: האם ליגות הנשים, אותו מספר ליגות נשים, כמו מספר ליגות הגברים יפעלו?

אורלי פרומן: זה מה שאנחנו שואלים.

אורלי פרומן: לגבי הנשים, הפוקוס הוא לגבי הספורטאיות.

עפרה שרון: עניתי שהנוסח של התקנות הוא כזה שהפרשנות הזאת אפשרית וכל עוד לא יעשו תיקון אחר או מישהו לא יוציא הנחיה שהפרשנות אינה סבירה - - -

עודד פורר: יש לי שאלה, את מהלשכה המשפטית של משרד הספורט או מהלשכה המשפטית של התנועה לפרשנויות משפטיות?

עודד פורר: תגידי מה הפרשנות המשפטית של משרד הספורט.

עודד פורר: אם יש פרשנות אחרת של משרד הבריאות נזמן את משרד הבריאות, מה הפרשנות המשפטית שלכם?

עפרה שרון: האישור צריך להיות של משרד הבריאות שהוא מקבל את ה - - -

עודד פורר: מה הפרשנות המשפטית של הלשכה המשפטית של משרד הספורט?

עפרה שרון: משרד הספורט אומר שהפרשנות הזאת היא אחת האפשרויות, כן.

עודד פורר: לא, לא אחת – מבחינתכם, מבחינה משפטית, מבחינת הלשכה המשפטית של משרד הספורט, האם ליגות הנשים נופלות בתוך הסעיף הזה ונהנות מזה שבגברים יש חמש ליגות?

עפרה שרון: ניתן לקרוא את התקנות כך שזה נופל, כן, אנחנו לא נעצור - - -

עודד פורר: לא תקנות, אתם פרסמתם את זה.

עודד פורר: את פרסמת את זה, את מוכנה להגיד לי האם הליגה השנייה בנשים תחזור לפעילות בכדורגל או לא?

עודד פורר: לפי העמדה של משרד הספורט.

עפרה שרון: התקנות, מי שכותב ומאשר אותן זה קבינט הקורונה עם משרד הבריאות, לא משרד - - -

עודד פורר: לפי הפרשנות של משרד הספורט.

אורלי פרומן: אתם צריכים להוציא הנחיות מחר לליגות, האם ב-29 באוקטובר ליגת הכדורסל נשים - - -

עודד פורר: יכול להיות שצריך להביא משרד אחר, שהוא יגיד לנו מה צריך לעשות, אני לא יודע.

עודד פורר: אתם משרד הספורט.

אורלי פרומן: האם ליגת הכדורסל נשים תתחיל לפעול בכל הרמות שלה?

אורלי פרומן: האם ב-13 באוקטובר ליגת הכדורעף נשים התחילה לפעול על כל הרמות שלה, לרבות הנוער והנערות?

אורלי פרומן: אגב, כיוון שזה ענפי.

עפרה שרון: ליגת הנשים בוגרות תוכל לחזור לאימונים, כן.

נורית שרביט: כן, חד וחלק, ממחר.

נורית שרביט: מהיום.

עפרה שרון: עניתי, ליגת כדורסל נשים, לשאלה שלך, אורלי, תוכל לחזור לפעילות, אבל לאימונים, כן.

עודד פורר: כן, גם הליגה השנייה?

נורית שרביט: כנ"ל, כן.

עפרה שרון: בכדורסל גם.

עודד פורר: ובכדורגל?

עפרה שרון: לפי הפרשנות הזאת גם.

עודד פורר: אוקיי, תודה רבה, ובא לציון גואל.

עודד פורר: השלב הבא זה יהיה לבדוק מול משרד הבריאות.

עודד פורר: עכשיו הפרשנות הנוהגת הזאת, שבעינינו היא גם הפרשנות הנכונה, מדוע לא תהיה גם הפרשנות הנוהגת בתקצוב?

עפרה שרון: אז כמו שאמרתי שבתקצוב אנחנו בוחנים את הדברים אחרת מאשר תקנות שעת חירום שבעצם קוטעות את כל הפעילות, יש הבחנה של רמת מקצועיות.

עודד פורר: התקצוב הוא כרגע על חירום, לא?

עפרה שרון: השאלה שאתה שואל, אני רוצה להגיד לך כי אני לא רוצה ישר לבוא ולומר לא, זה גם לא עמדה של משרד התרבות והספורט, משרד התרבות והספורט קיבל הערות בפעם הראשונה שהוא הפעיל את הנושא של מבחנים של שחקן ישראלי, ההערות, חלק מהן הגיעו או בשלב מאוחר מדי או אחרי שכבר הכספים חולקו או בכל מיני שלבים שכבר בעצם לא ניתן היה להחזיר - - -

עודד פורר: עפרה, יש לי שאלה.

עודד פורר: התקנות שעליהן אני מדבר - - -

עפרה שרון: רגע, שנייה.

עפרה שרון: משרד התרבות והספורט אמר שהוא הולך לפרסם את המבחן מחדש.

עפרה שרון: הוא יפתח אותו לדיון מחדש, הוא ישלח אותו מחדש להערות הציבור, אנחנו נקבל את ההערות ואנחנו נבחן גם את הסוגיה הזאת בין היתר.

עודד פורר: תראי, ה-110 מיליון שקלים שעליהם אנחנו מדברים ועדיין לא חולקו, שאני ב-18 באוגוסט כבר – את אומרת שקיבלתם את הזימון ביום שני, אבל אנחנו פנינו בכתב כבר ב-18 באוגוסט, אחרי ישיבת הוועדה, על ה-110 מיליון השאלה, שהם פיצוי בגין הפסקת הליגות, הפסקת הליגות היא בגין הקורונה, זה לא תקציב - - -

עפרה שרון: - - -

עודד פורר: רגע, תני לי לסיים.

עודד פורר: זה לא תקציב קבוע, זה תקציב בגלל הקורונה.

עודד פורר: אז אם את אומרת שהפרשנות המשפטית הנוהגת, אני לא חושב שהיא קשורה לקורונה או לא קורונה, לסעיף 3 שאומר שכשאנחנו מדברים על ענף ובגברים חוצים את מספר הליגות, זאת אומרת שגם הנשים נהנות מכך, מדוע היא לא הפרשנות הנוהגת כשמדברים על הנושא הכלכלי והכספי?

עפרה שרון: סליחה שקטעתי אותך, אבל - - -

עודד פורר: הדיון שזה בקורונה וזה לא בקורונה לא נכון כי שניהם בקורונה.

עפרה שרון: לא, אנחנו מדברים ונראה לי שאנחנו לא מיושרים קו.

עפרה שרון: אתה אומר 110 מיליון שקלים, 110 מיליון שקלים זה רשת ביטחון.

עפרה שרון: דיברת על שחקן ישראלי, זה מבחן תמיכה אחר.

עפרה שרון: רק תחדד לי על איזה מבחן אתה מדבר כדי שאני אדע גם להשיב, אלה שני מבחנים שונים.

עפרה שרון: אולי אני אפילו אתן לך קצת יותר מידע ותגיד לי על איזה מהם אתה רוצה שנדבר, אין בעיה.

עפרה שרון: מבחן רשת ביטחון זה בניגוד למה שאמרתי קודם, שזה מבחן שנפתח אותו להערות הציבור וכו' וכו' ועוד לא עשינו את זה ולכן עוד הדרך סלולה לפני כולם לשמוע אותם וכו'.

עודד פורר: ב-110 מיליון שקלים הדרך עדיין סלולה?

עפרה שרון: ה-110 מיליון שקלים זה מבחן תמיכה שכבר פורסם להערות הציבור, כבר קיבלנו את הערות הציבור, אגב ערכנו על זה פגישה בין היתר גם עם מִנהלת הנשים שהוקמה לאחרונה בראשות של הילה קניסטר.

עודד פורר: כמה כסף מתוכו יגיע לספורט נשים?

עפרה שרון: מה-110 מיליון שקלים?

עודד פורר: כן.

עפרה שרון: אני לא יודעת להגיד, מאחר שסביר להניח שאם הם יקבלו זה לא הרבה, אבל מהסיבה הפשוטה, ותיכף אני אסביר למה, ולהבדיל משחקן ישראלי ששם עוד יש מקום לשוחח ושם הם גם קיבלו כסף, ההבדל הוא שברשת הביטחון זה בעצם מבחן שנועד לתת מענה על נושא של אובדן הכנסות מכרטיסים ומנויים.

עפרה שרון: רבות מהליגות של הנשים לא מוכרות כרטיסים.

עפרה שרון: עכשיו, תשאל אותי, אין בעיה, אז למה קבעתם בעצם מבחן שמדבר רק על אובדן כרטיסים ומנויים?

עפרה שרון: כמו שפנו אלינו גם מהקבוצות של הנשים, ולמה לא נגיד נתתם מענה לנושא של חסויות?

עפרה שרון: אז המדינה בחנה את הסוגיה הזאת, גם בהיבט של משרד האוצר, ואמרה שקודם כל בשלב הראשון, חברים, אף אחד לא נותן תמיכות לדברים ספציפיים, כי מענה לכל הפעילות העסקית, המסחרית וכו', אנחנו נותנים בהיבט כולל לכולם.

עפרה שרון: אין עכשיו שכל משרד ידאג לגופים שהוא מטפל בהם או הרגולטור שלהם, לא, אנחנו נותנים איזה שהן אמירות מקרו.

עפרה שרון: אנחנו גם לא מפצים, זו האמירה של משרד האוצר, על הסכמים מסחריים בין קבוצות, צדדים שלישיים, לא מפצים על אובדן הכנסות בגין צדדים שלישיים, קודם כל אין לנו שליטה על זה, מה יקרה היום, מה יקרה מחר וכו', ואנחנו לא מתכוונים להיכנס לנושא שהוא נושא מסחרי.

עפרה שרון: מה כן אנחנו מוכנים לתת?

עפרה שרון: אנחנו אומרים שמדינת ישראל, בתקנות שלה של שעת חירום, שסגרה את המדינה ולא אפשרה קהל במגרשים, היא יצרה בעצמה משהו שזה לא קשור פה עכשיו לנושא של הסכם מסחרי בין צדדים, אלא באמת באיזה שהיא אמירה או התערבות בוטה שבאה המדינה ואמרה: חברים, אני סוגרת את השערים, מכרתם, לא מכרתם, לא יודעת מה עשיתם, אין קהל במגרש, אז המדינה אמרה שבמקרה הזה היא מוכנה להיכנס בנעליים ולתת מענים.

עודד פורר: האם העובדה שאין קהל במגרש לא משפיעה גם על החסויות ועל ההסכמים המסחריים?

עודד פורר: והאם העובדה שהם נעצרו זה לא משפיע?

עפרה שרון: אנחנו לא יודעים להגיד כי יש - - -

עודד פורר: את לא יודעת להגיד?

עודד פורר: זאת אומרת ליגה שלא משחקת ממשיכה לקבל חסויות ופרסומות כרגיל?

עפרה שרון: קודם כל נזכיר שחלק מהליגות חזרו לשחק, חלק ניכר מהליגות חזרו לשחק, זה דבר אחד, בשלב הראשון שזה היה, כשדובר על הנושא הזה, וגם עכשיו הליגות עדיין מתפקדות ונפתחות ועתידות להיפתח.

עפרה שרון: אז זה לא נכון להגיד שאם אין אוהדים במגרש אז לא מתקדמים, כמו שאם יש סגר עדיין מוצאים את הדרכים לעבוד גם בקפסולות, עושים את זה.

עפרה שרון: בהסכמים מסחריים - - -

עודד פורר: תודה.

עודד פורר: נטע אבו גוב, חברת הנהלה מאיגוד הכדורסל.

נטע אבו גוב: שלום, בוקר טוב.

נטע אבו גוב: אני מבקשת לומר שלושה דברים.

נטע אבו גוב: קודם כל עניין הפרשנות הוא עניין קריטי, זאת אומרת התקנה כמו שהיא לגבי ארבע ליגות או חמש ליגות מתייחסת לענף כענף, לא מבדילה בין נשים לגברים, אבל ברגע שמשרד הספורט הוציא בערב שישי פרשנות שאומרת שנשים וגברים לא כאחד, אז אנחנו מדברים על פרשנות שהיא פרשנות לא נכונה.

נטע אבו גוב: הפרשנות הזאת נשענת על עניין של שכר, משום שכבר באותה תשתית של שכר יש כאן אפליה שהיא בעייתית.

נטע אבו גוב: בסוגריים אני מכניסה שליגה שנייה למשל, ליגה לאומית בכדורסל נשים, רוב שחקניות הליגה מקבלות שכר, אם לא כולן, להרבה מהן זו עבודה יחידה.

נטע אבו גוב: זאת אומרת כל העניין של פרשנות כאן זה משהו שצריך להתייחס אליו.

נטע אבו גוב: הדבר השני הוא בקשה מהוועדה, או ממי שכאן יכול לעזור, איך אנחנו מוודאים שבתקופה הזאת של הקורונה, שבה יש החלטות ממשרד הבריאות, באמת הכול כל כך נזיל ודינמי, איך אנחנו מוודאים שעניין כזה לא חוזר שוב ולא קורה שספורט נשים מופלה שוב, בטעות או שלא בטעות, בפרסום של תקנות כאלה.

נטע אבו גוב: אנחנו צפויים, למשל, להחזיר מחלקות נוער ונערות, זאת אומרת אני רוצה שזה ימשיך הלאה ושכן יהיה כאן איזה שהוא מעקב או איזה שהיא כתובת שתוכל לוודא את הדברים האלה.

נטע אבו גוב: והדבר האחרון שאני מבקשת לומר הוא שהקורונה, או המצב שבו אנחנו נמצאים כולנו חושף את המצב העגום של ספורט נשים בישראל.

נטע אבו גוב: זה חושף את אי השוויון בשכר, את אי השוויון בתקצוב, את כל קבלת ההחלטות ואני חושבת שפה למשל זה המקום שבו כן אפשר להתערב.

נטע אבו גוב: אני אתן לך דוגמה, מתוך 110 מיליון ששוכבים במינהל הספורט אני היום מנהלת מאבק בתוך האיגוד ומול מינהל הספורט כדי לקבל מיליון וחצי לאירוע אליפות עתודה אירופה לנשים כאן בארץ.

נטע אבו גוב: איפה המיליון וחצי בתוך סך ה-110 מיליון?

נטע אבו גוב: למה אני לא יכולה לקבל אישור כתוב?

נטע אבו גוב: זו רק דוגמה.

עודד פורר: תודה.

עודד פורר: הילה בר דוד, מנהלת ליגת העל בכדורסל.

עודד פורר: אחר כך אני ארצה את ורד פליטמן.

הילה קניסטר בר דוד: תודה רבה ובוקר טוב, אדוני וחברותיי היקרות וחבריי סביב השולחן.

הילה קניסטר בר דוד: אני בראש ובראשונה רוצה דווקא לפתוח באמירה שהיא קשה, אני מסכימה איתך שספורט הנשים בישראל חווה אלימות כלכלית, מצד הממשלה, בעצם מצד כולם.

הילה קניסטר בר דוד: הזלזול בתקצוב לנשים הוא בלתי הגיוני.

הילה קניסטר בר דוד: אמרו פה חברותיי קודם, גם מרב וגם תמר, ותודה להן באמת על פועלן ותודה לך, אני נתקלת השכם והערב בתשובות בלתי סבירות, לא מקובלות, הן מצד משרד הספורט, הן מצד הטוטו, וחשוב לי להדגיש שיש פרמטרים שהם בכלל לא שוויוניים כי אנחנו לא נכנסות פנימה, אבל באופן מוחלט.

הילה קניסטר בר דוד: כמו רשת הביטחון שבישיבה האחרונה, אני מבקשת לדייק, חברתי עפרה, אתם אמרתם שאנחנו הנשים לא נהיה חלק מרשת הביטחון כי זה אך ורק מכירת כרטיסים.

הילה קניסטר בר דוד: זאת התשובה שאני קיבלתי מכם בישיבה ביום רביעי האחרון.

אורלי פרומן: היא אמרה עכשיו את זה.

הילה קניסטר בר דוד: עליה לא הסכמתי.

הילה קניסטר בר דוד: זה אומר שאני הולכת להילחם על התקציבים האלה כי יש פה חלוקה לא שוויונית של כספי מדינה לגברים ולנשים.

הילה קניסטר בר דוד: כמו כן כספי הטוטו, יש פה אי צדק מוחלט בכל מה שקשור לכספי הטוטו, ולכאורה, ותרשו לי להגיד לכאורה, נקראים כספי שיווק.

הילה קניסטר בר דוד: תפסיקו לנפנף בזה, זה ממש לא כספי שיווק, ואם זה כספי שיווק אז אולי מלכתחילה תיתנו סכום הגיוני ושווה לגברים ונשים ותראו מה אנחנו מסוגלות לעשות, לא פחות מגברים.

הילה קניסטר בר דוד: אבל נקודת ההתחלה צריכה להיות שוויונית.

הילה קניסטר בר דוד: זה לא קל לקבל סכום זעום ולומר תסתדרו עם זה, זה לא מספיק ענייני, זה לא מספיק מעניין אף אחד, ואז כמובן שתהיינה לזה השלכות כי אז לא רוצים לשדר אותנו בערוץ הספורט.

הילה קניסטר בר דוד: ויש לזה השלכות נוספות ובאמת אנחנו נלחמות על כל פינה כזאת, אבל איפה ההיגיון?

הילה קניסטר בר דוד: אנחנו במדינת ישראל שנת 2020, צועקים, צובאים ויוצאים לרחובות כדי לקבל פה שוויון מגדרי, איפה אנחנו נמצאים?

הילה קניסטר בר דוד: תראו את הממשלה שלנו, המדינה מתפרקת ואנחנו יושבים ובוכים למה לנשים אין שוויון.

הילה קניסטר בר דוד: זה מתחיל בספורט, אבל, עודד, לצערי זה מגיע לרצח נשים, זה מגיע לאלימות כלכלית במשפחה, זה מגיע לזה שסוגרים את הדלתות בפני נשים.

הילה קניסטר בר דוד: מספיק עם זה.

הילה קניסטר בר דוד: הוועדה הזאת קמה בכבוד רב כדי לדאוג לשוויון בין גברים לנשים.

הילה קניסטר בר דוד: אנחנו לא ביקשנו יותר מגברים, ביקשנו שוויון.

הילה קניסטר בר דוד: אני מצפה שמשרד הספורט, שאני חייבת לומר, שגם חילי וגם רז, וצוותם, גם נורית וגם עפרה, באו לקראתנו, ישבו ותיקנו את המסמך אחרי שבוע שלם שעשינו עבודה מאוד לא פשוטה, גם אני וגם עורך הדין אורי כהנא וגם איגוד הכדורסל וארגון השחקניות המדהימות שבאמת ישבו יצירתית לתקן את המסמך הזה, אבל למה בכלל אנחנו צריכים להגיע למצב שאנחנו צריכות לתקן מסמך?

הילה קניסטר בר דוד: למה כשהמסמך יוצא וכששולחים אותו, שנייה לפני, תסתכלו על האופי שלו, תסתכלו על צביונו, תסתכלו שיש פה שוויון.

הילה קניסטר בר דוד: כי אם אנחנו רק צועקים שוויון ובפועל אנחנו לא מקבלים את השוויון אז נמשיך לצעוק ונמשיך לראות את עצמנו ברחובות על כל נושא.

עודד פורר: תודה.

הילה קניסטר בר דוד: אני מתנצלת שאני נסערת, אבל זה המקום לומר את הדברים.

עודד פורר: תודה.

עודד פורר: ורד פליטמן.

ורד איבן פליטמן: שמי ורד, אני מדברת בשם ארגון שחקניות ושחקני הכדורגל בעיקר, אנחנו גם עובדים עם שחקניות הכדורסל בהסתדרות.

ורד איבן פליטמן: אני מסכימה עם כל מילה של הילה, היא צודקת במאה אחוז, במאתיים אחוז.

ורד איבן פליטמן: שוויון מגדרי בספורט הוא משקף את השוויון המגדרי בחברה וזה רק מראה לאיפה שאנחנו נמצאים, לצערנו.

ורד איבן פליטמן: אנחנו עובדים גם עם השחקנים וגם השחקניות המקצועיים, בכל מקום שגברים מקבלים הטבות ותקציבים גם נשים צריכות לקבל ואם זה לא בא מהמשרדים ומהטוטו אז זה צריך לבוא מחקיקה ומלמעלה.

ורד איבן פליטמן: אם אין ברירה אז זה צריך לבוא בצורה כזאת.

ורד איבן פליטמן: אני לא יודעת אם אתם יודעים ויודעות, אבל אתם לא אשמים, היום יש משחק של נבחרת הנשים, מישהו מכם יודע?

ורד איבן פליטמן: למה אני אומרת שאתם לא אשמים?

ורד איבן פליטמן: כי זה לא מפורסם בשום מקום.

ורד איבן פליטמן: פתחתי היום את ערוצי הספורט, ONE, ספורט 5, YNET, אף אחד לא מציין את זה.

ורד איבן פליטמן: בתוצאות המשחקים, בלוח התוצאות מצוין הליגה הקפריסאית, הסינית, הפולנית, האוזבקיסטנית, המשחק של הנשים אפילו לא מופיע בשורה, וזה נבחרת הנשים, אני לא מדברת על הליגה, הוא לא מופיע בשורה אחת בשום מקום, לא בתוצאות, לא בסיקורים, בשום מקום.

ורד איבן פליטמן: שאלתי את אשרת עיני בבוקר אם יש קישור לצפייה במשחק, שאלתי את ההתאחדות אם יש קישור, אף אחד לא יודע, אף אחד לא שמע.

ורד איבן פליטמן: אז זה שיקוף מלא למה שקורה בספורט נשים, בכדורגל נשים.

ורד איבן פליטמן: אם הנבחרת לא מעניינת על אחת וכמה וכמה כל השאר.

עודד פורר: תודה, ורד.

עודד פורר: אני רוצה לתת זכות דיבור לטוטו לפני שאני מסכם את הדיון הזה.

אורלי פרומן: גם ההתאחדות לכדורגל לא פרסמה את המשחק.

עודד פורר: מי מהטוטו?

עודד פורר: מאיר, הילה, יעל?

עודד פורר: מי הדובר של הטוטו?

עודד פורר: מאיר, רצית להשיב?

עודד פורר: בבקשה.

מאיר ברדוגו: שלום לכל חברי הוועדה.

מאיר ברדוגו: שמעתי את הדברים של הילה ואני מוכרח, למען הגילוי הנאות, לומר שבשלושת החודשים האחרונים אנחנו נפגשנו בטוטו עם הילה בר דוד והסברנו לה את המציאות.

מאיר ברדוגו: אני מזכיר לכולם, לפני שנתיים מדינת ישראל עשתה רפורמה בכספי הטוטו, הטוטו יותר לא מחלק תמיכות לספורט.

מאיר ברדוגו: חברת הכנסת אורלי פרומן, שהייתה במשך שנים ארוכות מנכ"לית משרד התרבות והספורט, מכירה את הנושא היטב.

אורלי פרומן: ונאבקה לא להעביר את זה למדינה.

מאיר ברדוגו: ונאבקה לא להעביר את זה למדינה, המאבק לא צלח, הכסף עבר למדינה.

מאיר ברדוגו: אנחנו היום מעבירים בשנתיים האחרונות מדי שנה כמעט 600 מיליון שקל לתקציב האוצר.

מאיר ברדוגו: עכשיו אני אגיד לכם פה, בוועדה, בפני כל הנוכחים, אנחנו זה לא משנה לנו, אדרבא, היינו מעדיפים שהכסף הזה יעבור לספורט, כי הזיקה של הטוטו - - -

עודד פורר: מאיר, אנחנו בדיון שקיימנו כאן

עודד פורר: ב-18 באוגוסט, אנחנו מכירים - - -

מאיר ברדוגו: לא, שנייה, אבל יש פה - - -

עודד פורר: סמוך עליי שאני מכיר את הנושא הזה ואתה יודע גם את עמדתי לגבי ההעברה, ואני הייתי אחד המתנגדים בזמנו למהלך שעשו ולא בכדי, אבל אנחנו ביקשנו ב-18 באוגוסט, בדיון, שהטוטו יציג כאן את הפרמטרים להסכמי השיווק וביקשנו לראות בתוך הפרמטרים האלה מה המשקל של שילוב נשים וכו'.

עודד פורר: לא קיבלנו את זה, אתה רוצה להציג את זה?

מאיר ברדוגו: אז אני מוכרח לומר, אנחנו קיבלנו את הזימון לוועדה הזאת אתמול בצהריים - - -

עודד פורר: לא, זה סיכום דיון מה-18 באוגוסט.

מאיר ברדוגו: שנייה, שנייה.

מאיר ברדוגו: חבר הכנסת פורר, מרגע שקיבלנו את הזימון הכנו את הקריטריונים ואנחנו מוכנים להציג את המצגת עם כל הקריטריונים עכשיו, אנחנו מוכנים, יש לנו, אם תיתן לנו אישור, הילה בז'ז'ינסקי, סמנכ"לית השיווק, ואהרון יונה, סמנכ"ל המוצרים אצלנו, יציגו את כל הקריטריונים, את כל הפרמטרים שלפיהם אנחנו נותנים כספי שיווק.

עודד פורר: אז אני מבקש שתשלחו בבקשה את המצגת היום ותכינו את עצמכם לזה שבשבוע הבא יתקיים על זה דיון.

מאיר ברדוגו: אין שום בעיה, בסדר גמור.

מאיר ברדוגו: אגב, אני מוכרח לומר לך, חורה לי מאוד שבאים ומפנים את הטענות האלה לטוטו.

מאיר ברדוגו: כל גורם מתוך הספורט שיושב מול הטוטו, אנחנו מנסים להסביר לו, חבל שזה לא נקלט, במשפט אחד אני אומר, כספי הטוטו, וזה גם מופיע בדוחות של מבקר המדינה, לא יכולים להוות תחליף לכספי תמיכה של המדינה.

מאיר ברדוגו: הטוטו חייב לחלק את כספי השיווק שלו, ושוב אני אומר, זה הופיע לא רק בדוח אחד של מבקר המדינה, אלא ביותר, על פי פרמטרים מקצועיים שמשרתים את הערך השיווקי, את התמורה העסקית שהוא מקבל.

עודד פורר: כן, זו כותרת יפה, מאיר, אבל אני חייב לומר לך שאתה יודע היטב - - -

מאיר ברדוגו: זה גם מופיע בחוק.

עודד פורר: לא, רגע, אבל אתה יודע היטב שלפעמים אתה נכנס לתחום חדש שלא השקעתם בו בעבר, ואתה מתחיל להשקיע בו שיווק עוד לפני שהוא מניב לך תוצאות מתוך משהו שצופה פני עתיד.

עודד פורר: אני חושב שהדברים שאמרה ורד קודם על משחק הנבחרת שמתקיים היום זה בדיוק הסיפור.

עודד פורר: זה הסיפור, בלי תקציב שיווק לדברים האלה מי יידע את זה, מי יכיר את זה?

מאיר ברדוגו: אבל אנחנו לא – תקשיב, אנחנו - - -

עודד פורר: אז למה תקציב?

עודד פורר: אתה אומר שאתה משקיע רק במי שמניב רווח.

עודד פורר: בסדר.

עודד פורר: אל תפתח את עצמך לתחומים חדשים, אל תבוא למדינה ותגיד: אני רוצה עכשיו למכור גם הימורי סוסים.

עודד פורר: בסדר?

מאיר ברדוגו: אני אגיד שני דברים בעניין הזה, אחת, אני מציע לכל חברי הוועדה לקרוא את סעיף 8 לחוק המועצה להסדר ההימורים בספורט שמגדיר בצורה מאוד מדויקת מה מותר לנו ואיך מותר לנו לעשות שימוש בכספי השיווק.

מאיר ברדוגו: המדינה הגדירה.

מאיר ברדוגו: אם חברי הוועדה סבורים שזה לא מספק ורוצים לעשות שימוש בכספי השיווק של הטוטו לטובת קידום מטרות נוספות יואילו נא לתקן את החוק.

מאיר ברדוגו: אגב, אני אגיד לך שאנחנו פנינו בעניין הזה גם למשרד האוצר, גם למשרד הספורט, הצענו להרחיב את השימוש שהטוטו עושה בכספי השיווק שלו גם לקידום מטרות כאלה, לרבות ספורט נשים.

מאיר ברדוגו: זה מונח על השולחן.

עודד פורר: תודה.

עודד פורר: נורית שרביט, משרד הספורט.

עודד פורר: בבקשה.

עפרה שרון: תודה רבה.

עפרה שרון: אנחנו רצינו רק להתייחס בהיבט של הראייה התקציבית לתקציב המגדרי, בהיבט הזה חשוב לנו להגיד כמה מילים כי נאמרו הרבה מאוד דברים לגבי איך אנחנו מחלקים את הכספים ואיפה אנחנו רואים את ה - - - בחלוקת התקציב.

נורית שרביט: אז באמת מה שגם נציג הטוטו דיבר, אנחנו משנת 2019 התחלנו את הרפורמה בספורט וכל התקציב עבר למשרד התרבות והספורט וזה גם הוביל אותנו להבין שאנחנו רוצים קודם כל לבחון ולעשות איזה שהוא ניתוח מגדרי של כל המדיניות של התקציב של הספורט בראייה מגדרית.

נורית שרביט: זו פעם ראשונה, אנחנו בונים את זה ממש כמחקר יחד עם מרכז אדווה ובשיתוף עם אתנה, מרכז הקידום ספורט נשים, שזה הזרוע הביצועית של - - -

עודד פורר: מאחר שקיבלתם את כל התקציבים מה אתם עשיתם כדי שהציבור יידע היום שיש משחק כדורגל של נבחרת ישראל?

עודד פורר: מה עשה המשרד בעניין?

עפרה שרון: אנחנו רוצים להסביר משהו לגבי התקציב המגדרי.

נורית שרביט: שכיום אנחנו עושים.

עפרה שרון: קודם כל בארבע השנים האחרונות יש עלייה, מגמת עלייה.

עפרה שרון: אנחנו נציג את זה מן הסתם יותר בהרחבה כשייתנו לנו זמן, יש הרחבה, יש גידול במספר הנשים, באחוז הנשים.

נורית שרביט: באחוז הספורטאיות.

נורית שרביט: אנחנו רואים את זה בארבע השנים האחרונות שזה כתוצאה מתהליכים שאנחנו עשינו ונציג את זה במפורט בדיון אחר - - -

עפרה שרון: תהליכים שה תחילו ב-2014 ורואים את הפירות לאורך השנים, את הגידול.

עפרה שרון: בהיבט הזה אם מסתכלים גם על התקציב אז - - -

נורית שרביט: וגם אם אנחנו מסתכלים רק על התקציב כרגע ואני אכנס לענף אחד, כי דיברנו פה על ענף הכדורסל, אם אנחנו מסתכלים רק על ענף הכדורסל והתמיכות של האיגודים והאגודות אנחנו רואים ש-19% מהספורטאיות באיגוד הכדורסל מקבלות נתח של 41% מהתקציב, שזה לא כולל גם את התקציב התוספתי, שזה מעבר לזה עוד שני מיליון וזה מגיע למעל 50% מהתקציב לענף הכדורסל שהמשרד בעצם נותן.

נורית שרביט: אז אם אנחנו מסתכלים על השוויון אז בתקציבים כשאנחנו מסתכלים לאיגודים ולאגודות אז 20% מקבלים קרוב ל-50% מהתקציב.

נורית שרביט: זה דבר אחד, אבל אני רוצה להסתכל באמת, כי אנחנו באמת מאמינים בזה ואנחנו רוצים גם את השקיפות התקציבית ולהראות את כל הדברים, אנחנו כרגע עושים מספר ניתוחי עומק בארבעה איגודים.

נורית שרביט: דיברתם על ההתייחסות, מה שקורה באיגודים, אז אנחנו עושים את זה בארבעת איגודי ענפי הכדור, כדורסל, כדורגל, כדורסל יד ועף.

נורית שרביט: אנחנו עושים את זה בארבע רשויות מקומיות ואנחנו עושים ניתוח מגדרי של תקציב מינהל הספורט.

נורית שרביט: המחקר גם כולל היבט איכותני וגם כמובן כמותי ואנחנו נשמח מאוד - - -

עפרה שרון: ויש לו גם יעדים ומדדים והמטרה הייתה קודם כל להראות כבר בנקודה הזו את המצב הקיים כדי שממנו נוכל להשתפר, למרות שאנחנו כבר עכשיו יכולים להציג שנכון לשנת 2019, לפי נתוני 2019, אם ניקח את איגוד הכדורסל, ואפשר לעשות את זה על כל אחד מהענפים, אבל איגוד הכדורסל, שאחוז הנשים מהווה 19%, הוא מקבל סדר גודל של 50% מתקציב התמיכות שמשרד התרבות והספורט נותן לענף הכדורסל.

עפרה שרון: אז קודם כל מדברים על תקציב מגדרי בראייה מגדרית.

עפרה שרון: אני חושבת שזה קצת הופך פה את מה שנאמר, אולי באמת בחוסר ידע או בחוסר נתונים, אנחנו מבקשים - - -

עודד פורר: לא, אני חייב לומר.

עודד פורר: שלא תחשבו שתבלבלו אותנו עם המספרים, תאמינו לי, אני מכיר את המספרים האלה טוב מאוד.

עודד פורר: זה יפה מאוד להראות לי את תקציב התמיכות שהוא נפלא ונהדר, אבל כמה הוא מהווה מסך התקציבים שאתם מקצים לספורט?

עודד פורר: כמה מהווה?

עודד פורר: הרי כל מה שאתם מדברים בסוף זה על תקציב מאוד מאוד קטן שבסוף מקצה מספר מיליונים מאוד מצומצם לקבוצות.

עודד פורר: רוב מה שנהנות ממנו הקבוצות זה תמיכות ממקומות אחרים שאתם מעבירים להם בדלת האחורית, שם ספורט נשים לא נמצא, לא הכדורשת, לא הספורט העממי, לא בתקציב לרשויות, לא בפיקוח על זמני השעות של המגרשים, לא בתקציב שמגיע מהטוטו, בשום דבר.

עודד פורר: אז אתם שמים תקציב תמיכות קטן ושם נהנים מהכול.

עודד פורר: ותתקן אותי אורלי, שהייתה מנכ"לית המשרד, אם אני טועה.

אורלי פרומן: א', אתה לא טועה, ב', עפרה ונורית, תראו, הרי יש פערים מאוד גדולים בין מה שאתן - -

עודד פורר: מציגים לנו שהכול נפלא.

אורלי פרומן: - - מה שאתן אומרות לבין מה שנקודות הקצה אומרות.

אורלי פרומן: זה חלק מהדיון והבעיה.

אורלי פרומן: הרי עד שיחליטו ועד שיבחנו כדורסל נשים ימות.

עפרה שרון: אורלי, בדיוק מהסיבה הזאת ביקשנו לבוא בפני הוועדה עם עבודה מסודרת שנשלח את החומרים לפני כדי שאפשר יהיה להכין שאלות, שכולם יוכלו להתכונן על זה, נציג את הכול בצורה סדורה.

עפרה שרון: כמובן שהמחקר הוא בתהליך, יש דברים שעוד נמצאים קדימה, אבל נתונים אפשר להציג כבר על 2019, אין סיבה שלא.

עפרה שרון: עם קצת זמן היערכות נבוא ונציג ונראה את התוכניות.

עודד פורר: אני אשמח לתת למשרד הספורט את כל הזמן להציג מיד אחרי שמשרד הספורט יענה על השאלות שהוועדה שאלה אותו באוגוסט, בסדר?

עפרה שרון: משרד הספורט ידאג להעביר - - -

עודד פורר: אנחנו הגשנו למשרד הספורט ב-18 באוגוסט בקשה לנתונים, אנחנו יודעים מה אנחנו מבקשים, לא קיבלנו תשובה.

עודד פורר: לא קיבלנו תשובה אפילו על הנושא הזה, אז אל תספרו לי שאתם מבקשים להציג לי פה את המצגות על כל הדברים שנראים יפה, שלוקחים את התקציב הקטן של התמיכות ואומרים הנה המצגת.

עודד פורר: הסתכלתי על המצגת שלכם עכשיו, ששלחתם בבוקר, לא רלוונטית בכלל לדיון, בכלל לא רלוונטית לדיון, מנסה להציג את התמונה ואת המשחקים האלה.

עודד פורר: תאמינו לי, אני מכיר את תקציב המדינה, אני מכיר את תקציבי המשרדים, אפשר לשחק בהם יפה יפה ואפשר להראות אותם איך שרוצים והכול נראה נפלא, לוקחים תקנה אחת ששם זה בסדר ובכל המקומות האחרים הכסף זורם מהדלת האחורית, אם זה גם דרך כספי התמיכה של הטוטו.

עודד פורר: לא יכול להיות שמקצים 100 מיליון שקלים לטובת הנושא של הקורונה ושום דבר לא הולך בסוף לספורט נשים, או שהולך לשם פיפס.

עודד פורר: לא יכול להיות שיש מענק לשחקן הישראלי, אבל זה רק לשחקן ולא לשחקנית.

עודד פורר: לא יכול להיות, אתם לא יכולים לחיות עם מציאות כזו, משרד הספורט לא יכול לחיות עם מציאות כזו וזאת האלימות הכלכלית שעליה אני מדבר.

עודד פורר: ואחר כך כשאנחנו מדברים על פתיחה של ליגות מסבירים לי: הם לא מקצוענים, הם לא מקבלים מספיק כי אין להם מספיק תקציבים.

עודד פורר: לא יכול להיות שאתם חיים עם זה בשקט ובשלווה, עם זה שעד לרגע זה אף אחד במדינת ישראל לא ידע בכלל שנבחרת ישראל לנשים משחקת היום.

עודד פורר: התפקיד שלכם זה שיידעו את זה והתפקיד שלכם זה לשווק את זה, ואתם לקחתם על עצמכם את המשימה הזאת.

אורלי פרומן: אדוני היושב ראש, עוד הערה אחת.

עודד פורר: כן, בבקשה, חברת הכנסת פרומן.

אורלי פרומן: אנחנו מתמקדים בדיון הזה בכדורסל ובכדורסל, מה עם הכדורעף?

עודד פורר: כן, איפה הכדורשת, איפה 11,000 שחקניות כדורשת?

אורלי פרומן: למה קיצצו לכדורעף בשוטף שלהם 36% בשנה כל כך קשה?

אורלי פרומן: עפרה ונורית, אנחנו הרי לא נגדכם, אנחנו כולנו רוצים לקדם את ספורט הנשים במדינת ישראל, אנחנו רק אומרים שיש פה מהלך משולב ולא פשוט בתקופה הזאת, אבל אין מה לעשות, זה התפקיד של משרד הספורט וזה מה שהוא מייצג ואם בחרתם להעביר את ההכנסות מהטוטו למדינה, שהמדינה תנהל את זה, אז הכנסתם עוד פלונטר אחד, שהמדינה עכשיו מנהלת ואיבדתם את כל הגמישות.

אורלי פרומן: אני פעם אחת חייבת לומר את זה, איבדתם את כל הגמישות שהייתה לטוטו דווקא בשעות כאלה והטוטו אחראי על ההכנסות היום ועכשיו שהמדינה תחלק.

אורלי פרומן: אדוני היושב ראש, זאת הייתה טעות דרמטית ומשלמים על זה עד היום, כי אותה גמישות שיכול היה המשרד מול הטוטו אין לו היום מול המדינה.

עודד פורר: לשמחתי אני יודע באיזה צד אני הייתי כשהביאו את החוק.

אורלי פרומן: כן, גם אני, זה קרה לפני כמה שנים, כשכבר לא הייתי שם, לצערי.

אורלי פרומן: אז אני מבקשת, תראו את כל ענפי הספורט, זה כדורסל וכדורסל וכדורעף וכדוריד וכל מה שעוד צריך.

נטע אבו גוב: ואתנה.

נטע אבו גוב: נעלמו, היו תקציבים.

אורלי פרומן: אתנה, אני לא יודעת איפה הם בכלל, אני לא שומעת.

עפרה שרון: חבר הכנסת פורר וחברת הכנסת פרומן - - -

עודד פורר: אני רוצה לסכם את הדיון, סליחה.

עפרה שרון: אני רק רוצה להגיד משפט אחד לסיום.

עפרה שרון: אני מצרה על זה שהתחושה היא שמשרד התרבות והספורט איבד גמישות, אני חושבת שדווקא רמת הקשב עלתה פה בצורה משמעותית.

עפרה שרון: ברגע שכל התקציבים, בניגוד למה שהיה בעבר, שאנחנו היינו בעצם משרד מאוד קטן שחילק מעט מאוד תקציבים ועיקר התקציבים היו דווקא מבחוץ, העובדה שיש איגום מאפשר לעשות עבודה כזאת רצינית, גם לבחינת ראיית תקציב מגדרי וגם לעשות - - -

עודד פורר: זה כבר יותר ממשפט, תודה.

עפרה שרון: אני חושבת שזה משהו שצריך לברך עליו.

עודד פורר: בסדר, אני אומר לכם עוד הפעם, זאת הייתה טעות, הציבור רואה את הטעות הזאת, הקבוצות רואות את הטעות הזאת, הספורטאים והספורטאיות רואים את הטעות הזאת ואתם יכולים להמשיך.

עודד פורר: זה נורא נחמד למשרד שיש לו כאילו הרבה מאוד תקציבים, אבל יכולת הפעולה שלו וגמישות הפעולה שלו פחות טובים.

עודד פורר: זה טוב לאגו של המשרד, זה לא טוב לספורט עצמו.

עודד פורר: אמרתי את זה אז, אני אומר את זה גם היום.

עודד פורר: עכשיו אני רוצה לסכם את הדיון.

עודד פורר: אני מאחל בהצלחה לנבחרת ישראל בכדורגל נשים היום במשחק ואני מקווה שיצליחו, אני גם מצפה שמשרד הספורט ייתן לפחות בזמן שנותר את הפרסום לעניין הזה.

עודד פורר: בעיניי העובדה שהנושא הזה לא משווק, לא מפורסם, זה בדיוק נוגע בנקודה שעליה דיברנו.

עודד פורר: אי אפשר לקדם את הספורט בלי השיווק שלו וזאת השקעה ומדינת ישראל צריכה להשקיע בזה.

עודד פורר: אם היא רואה עכשיו שהיא רוצה לקדם ספורט נשים היא צריכה להשקיע ואת הפירות נניב בהמשך, אבל אי אפשר להגיד שהם לא מקצוענים והם גם מקבלים תמיכות כאלה שלא מאפשרות להם להיות מקצוענים או מקצועניות.

עודד פורר: אני חוזר ואומר למשרד הספורט, אתם מוזמנים לקחת את המכתבים שנשלחו אליכם גם באוגוסט, גם בספטמבר, לעבור עליהם לקראת הדיון הבא שנקיים.

עודד פורר: אי אפשר להגיד לי ששלחתי את הזימון הזה מעכשיו לעכשיו, מיום שני ליום רביעי, ולהגיד שלא הייתם מוכנים.

עודד פורר: היה פה דיון מאוד מאוד קשה בחודש אוגוסט, עם אמירה מאוד ברורה של הוועדה לגבי ה-110 מיליון שקלים, לא הייתה שום התייחסות של המשרד לעניין הזה.

עודד פורר: פניתי גם בכתב לשר הספורט שמבחינתו הכול זורם על מי מנוחות והכול נחמד והכול בסדר, אבל, חבר'ה, התוצאה היא שבסוף מה-110 מיליון שקלים האלה שום דבר כמעט לא מגיע לספורט נשים.

עודד פורר: אין פה שאלה, התוצאה היא שבסוף מ-14 מיליון שקל של מענק השחקן הישראלי שום דבר לא מגיע לספורט נשים.

עודד פורר: אז אפשר לצייר ולהביא לנו כל פעם את העמודה של מה שכן מגיע, לא על זה אנחנו מדברים, בסוף אנחנו יודעים שמה שמגיע הוא מעט מאוד.

עודד פורר: אני מבקש ומברך על האמירה שהצלחנו לחלץ כאן מהוועדה מהלשכה המשפטית של משרד הספורט שאומרת שבפרסום של הכללים העדכניים בנוגע לקיום פעילות ספורט עכשיו, כשחוזרים לפעילות בתקופת הקורונה, הפרשנות שתהיה לגבי ליגות הבוגרים בענפי כדור, אם יש מספר ליגות מספיק בגברים זה תקף גם לגבי הנשים ואז כל הליגות בנשים חוזרות לפעילות.

תמר זנדברג: אבל מתי הן חוזרות?

אורלי פרומן: הם אמרו כבר אתמול, היום.

עודד פורר: לא, חוזרים.

עודד פורר: מה שאני מבקש זה באמת לוודא מול משרד הבריאות, עכשיו האם משרד הבריאות יהיה זה שיחסום את הנשים מלחזור לפעילות או לא.

תמר זנדברג: לא, אז משרד הספורט טען שמשרד הבריאות לא חוסם, השאלה שלנו מתי האימון מתקיים, מתי להתייצב במגרש עם הכדור והמדים?

עודד פורר: הדבר השני שאני מבקש ממשרד הספורט זה לקבל, בבקשה, את אותה פרשנות גם לגבי כל חלוקת תקציב, בין בקריטריונים שפורסמו ובין בקריטריונים שיפורסמו וכו'.

עודד פורר: דווקא ההשוואה הזו שמסתכלת על זה כמכלול תאפשר לספורט הנשים לקבל יותר תקציב.

עודד פורר: יש כאן דברים שביקשנו בזמנו מהאגודות וההתאחדויות, לא קיבלנו את זה, נכון?

עודד פורר: ושוב כמובן ההתאחדות לכדורגל, ההתאחדות לכדורסל, אגודות הספורט, חמשת איגודי הספורט הגדולים, לא שלחו את הנתונים לוועדה, אנחנו נקיים על זה גם דיון נוסף.

עודד פורר: הדיון הזה היה ממש דיון חירום כדי לראות את הנושא של פתיחת הליגות.

עודד פורר: אז הייתה כאן אמירה חשובה של משרד הספורט לגבי פתיחת הליגות, לגבי התקציבים, אני חייב לומר לכם, אני ממש לא רואה עין בעין עם הנתונים ועם איך שמציגים את זה במשרד הספורט כאילו הכול בסדר, להיפך, התחושה היא ממש שנוהגים כאן באלימות כלכלית, התחושה היא שאומרים לספורט הנשים: אתם תקבלו פחות תקציב ואחר כך נגיד לכם שאתם לא מקצועניות ולכן אתן לא יכולות לקבל עוד תקציב.

עודד פורר: המשרד צריך להגדיר את זה כיעד ושיווק מתחילים, כן, עוד לפני שיש את הפעילות, אלא אם כן אתם הפכתם את הכותרת של הסכמי השיווק ככלי להזרמת כסף בלי קשר לנושא עצמו.

אורלי פרומן: אבל זה אומר שמרגע שהמדינה לקחה את כספי הטוטו זה התפקיד שלה, לשווק את ספורט הנשים.

אורלי פרומן: זה תפקיד המדינה היום, לשווק את ספורט הנשים.

עודד פורר: תודה, הישיבה נעולה.